Virus dryf vergaderings aanlyn, maar JSE juig | Netwerk24
Deur William Horne 30 Maart 2020 15:55
Die JSE se kantore in Johannesburg. Foto: Getty Images
Die staat van inperking het dit onmoontlik gemaak om byeen te kom soos gewoonlik, maar as noodsaaklik diens hou die JSE aan verhandel.
In 'n poging om te voorkom dat talle jaarvergaderings uitgestel word, het die JSE die dienste van The Meeting Specialist (TMS) bekom om jaarvergaderings met alle belanghebbendes virtueel te hou én stemming toe te laat.
Volgens Ursula du Plooy, hoof van maatskappydienste by die JSE, is die plan om jaarvergaderings aanlyn te hou eintlik innoverend selfs wanneer die inperking tot 'n einde kom.
"Die JSE is 'n sleutelrolspeler in die onderhoud van Suid-Afrikaanse kapitaalmarkte se infrastruktuur en die fasilitering van ekonomiese momentum," sê die aandelebeurs Maandag in 'n verklaring.
Die TMS-platform sal belanghebbendes in staat stel om die vergadering van enige plek op aarde te kan bywoon, hul skerms te deel en te stem op resolusies terwyl volledig boek vir ouditdoeleindes gehou word.
"Ons genoteerde ondernemings moet nog steeds met hul aandeelhouers kan skakel en algemene jaarvergaderings hou," sê Valdene Reddy, direkteur van kapitaalmarkte by die JSE. "Om oplossings vir ons kliënte te vind is 'n sleutelfokus vir ons en hierdie 'nuwe normaal' het daartoe gelei dat ons hierdie nuwe aanbod bekendgestel het, 'n bewys dat inklusiwiteit en volhoubare maniere om te werk haalbaar is."
Alexander Forbes reken die virtuele platform vir jaarvergaderings is eintlik juis waarheen die mark, ongeag 'n staat van inperking, sal begin beweeg.
"Terwyl ons glo dat virtuele vergaderings mettertyd wyd aanvaar sal word, of ten minste 'n algemene aanvulling sal word tot konvensionele vergaderings aangesien dit die rigting is waarin sake beweeg, is die onmiddellike beskikbaarheid van hierdie diens veral relevant in die wisselvalligheid van vandag se ekonomiese klimaat," sê Carina Wessels, uitvoerende bestuurder van wetgewing by Alexander Forbes.